Veşti bune pentru cei care au sau vor să-şi cumpere maşini electrice. Guvernul a adoptat un memorandum pentru finanţarea reţelei de staţii de alimentare a vehiculelor electrice. Astfel, firmele care vor realiza puncte de încărcare pentru vehicule electrice vor primi ajutoare de la stat.

Bugetul alocat pe parcursul celor șase ani de valabilitate a programului este de 250 milioane de lei (aprox. 53 milioane de euro), din care 92 de milioane de lei reprezintă alocarea pentru acest an. Banii vor fi daţi pentru staţiile amplasate pe autostrăzi, drumuri naţionale şi europene şi vor trebui amplasate la o distanţă de circa 100 de kilometri una de cealaltă.

Potrivit cerinţelor publicate de Ministerul Mediului, fiecare staţie trebuie să aibă cel puţin două puncte de încărcare, cu o putere de peste 50 de kilovaţi pentru fiecare punct.

Conform datelor Regictrului Auto Român, doar 1.200 de vehicule electrice sunt înmatriculate în România în acest moment.